Poppie se ma hoor oor borgtogLouisa Koekemoer in die hof Landdros Jethro Mosime het in sy uitspraak gesê die staat maak op omstandigheidsgetuienis staat om Koekemoer by die moord te betrek. Volgens Mosime word Koekemoer egter by die moord betrek aangesien sy bewus was van die beserings. Sy is daarna borgtog geweier. Die staat het aangevoer daar is geen bewyse voor die hof om aan te dui dat dit in belang van geregtigheid sal wees om Koekemoer op borgtog vry te laat nie. Die staat het die hof gevra om die erns van die aanklag en die woede van die publiek ook in ag te neem. Daar is ook aangevoer dat niemand haar sal kan leed aandoen indien sy in aanhouding bly nie. Adv. Adrian Nel, Koekemoer se regsverteenwoordiger, het aangevoer sy is nie ŉ vlugrisiko nie en dat sy ŉ vaste adres het. Nel het gesê daar is geen bewyse dat iemand haar wil doodmaak nie en dat die hof nie deur die publiek voorgeskryf kan word nie. Koekemoer het Maandag verskeie kere in trane uitgebars. Sy het aangedui sy sal skuld ontken op die aanklagte teen haar. Sy beweer in die verklaring dat sy nooit haar hand teen Poppie gelig het nie. Sers. Gift Matome, die ondersoekbeampte in die saak, het in die hof getuig dat foto’s wat in die hospitaal geneem is nadat Poppie dood verklaar is, daarop dui dat Poppie baie erger beserings as ŉ kopbesering of skop teen haar maag opgedoen het. “Om eerlik te wees, toe ek die eerste keer daardie foto’s gesien het, het ek in trane uitgebars. Daardie klein Poppie het kneusplekke oor haar hele lyf gehad, van haar kop tot die onderkant van haar voete,” het Matome getuig. Koekemoer het met haar kop geboë gesit terwyl trane oor haar wange gerol het. Koekemoer is Donderdag omstreeks 15:00 by haar huis in Mamogaleskraal naby Brits in hegtenis geneem. Sy moet weer op 25 Januarie in die hof verskyn saam met Poppie se stiefpa, Kobus Koekemoer (43). Hy is ook vroeër borgtog geweier. Poppie is die aand van 25 Oktober na ŉ hospitaal in Brits gehaas, nadat sy vermoedelik aangerand is. Sy is kort ná haar aankoms by die hospitaal dood verklaar. Kobus is kort daarna vir Poppie se moord in hegtenis geneem. Lees alle vorige berigte oor Poppie van der Merwe op Maroela Media.